Dan kad AGOA Forum

Manifestasyon 
kont dominer Bush-Lamerik
Merkredi  15  Zanvye
2.30 p.m

Rande-Vu kot 

Theatre Port Louis
· Non a Lager Bush!

· Non a dominer 
kont lepep Palestinien. Non a konplisite US!

· Ferm baz, Rann nu Diego!
Organize par Platform PA-BUSH - People’s Forum

LALIT invit u vinn manifeste

Kont Dominer Bush-Lamerik

Kamarad, 

U ena enn rar lokazasyon pu exprim u lopinyon pasifikman kont dominer ki Lamerik pe fer dan Lemond. Plizyer reprezantan guvernman Bush pe vinn Moris pu AGOA Forum. Me anmemtan plis ki 33 lorganizasyon Moris finn zwenn ansam pu organiz enn Lamars Pasifik pu proteste kont dominer ki Lamerik pe fer dan Lemond ek nu rezyon. LALIT form parti dan sa Platform-la, ki apel Platform PA-BUSH. LALIT pe invit u  sa Lamars-la. Vini. Ansam avek u kamarad. Ansam avek u fami. Dir u kont dominer. Dir nu guvernman napa ranpe divan Lamerik pu profi enn de proprieter lizinn zonn frans. 

Dir non a Lager, Wi a Lape 

USA-Bush  pe rod antrenn lemond dan lozik lager. Aster-la mem zot pe prepar linvazyon Lirak. Pu deklans lager USA pare pu detrir Nasyon Zini ki anfet ti’nn met dibut pu ki se lozik la paix ki prevalwar dan lemond apre 2 zyem ger mondyal.  USA pe servi kestyon “terorism” kuma enn pretex. Aster li pe manipil Nasyon Zini pu deklans so lager. USA an penn avek lamor ek sufrans de milye ek de milye dimunn. Zanfan ki pu mor li byin promne. Lamizer ek ogmantasyon pri ki pu ena li an-penn. Bush ek so klik pe pus ver lager pu kontrol resurs ek lasires mondyal. Li rod deklans lager dan Mwayin Oryan lakoz ena resurs petrolye laba, lakoz Lirak ena dezyem reserv petrol mondyal. Aster avek AGOA li pe rod met lame lor rises Lafrik. Kan ena lager se kapitalist ki ena lindistri ki lye ar zarm ki profite. Ala vre rezon kifer klik Bush pe rod deklans lager. 

Vinn dir non a lager. 
Lalit invit u vinn manifeste Merkredi 15 Zanvye, Port Louis 2:30 tanto

Non a dominer kont lepep Palestinien

Bush koz Rezolisyon Nasyon Zini pu zistifye so lager. Purtan ki nu truve? Ena vyolasyon Rezolisyon Nasyon Zini tu le zur. Ena vyolasyon drwa lepep Palestinyen tu le zur. Later lepep Palestinyen su lokipasyon. Lamerik deklar pa truve. Olye fer respekte rezolisyon Nasyon Zini, li furni zarm Leta Israelyen pu fer so bann masak kotidyen ek ankuraz enn sik vyolans.  Kifer USA konplis ar Israel? Akoz Israel inn vinn zandarm pu kapitalist US dan rezyon Mwayenn Oryan akot ena rises  petrolyer.

Vinn montre nu solidarite avek lepep Palestinyen.

Vinn dir non a konplisite USA. 

Dir zot Ferm zot baz, Rann nu Diego

USA pe okip ilegalman enn but nu later. USA kupab de “resel”, lakoz li pe servi kitsoz kokin. Li konplis avek deportasyon ilegal Chagossien ki pe viv lor Diego. Aster se depi laba ki USA  pe prepare pu deklans seki kapav pu vinn 3 zyem ger Mondyal. Eski nu kapav dakor ar sa? Non!
Pu Diego, USA byen an penn avek Rezolisyon Nasyon Zini,  ki finn dekret sa 

demambreman Moris kuma ilegal. Pu Palestinn Lamerik byen an penn avek Rezolisyon Nasyon Zini. Se nek kan sa servi so lintere ki li koz rezolisyon Nasyon Zini. Eski nu kapav dakor sa kalite ipokrizi-la?

Vinn dir rann nu Diego, Vinn dir ferm baz Diego

Se pu tu sa rezon-la ki LALITdimann u fer li enn devwar pu partisip dan sa lamars pasifik-la. Guvernman ek Lapolis ti sey interdi sa manifestasyon-la, pu fer plezir Bush ek bann kapitalist. Zot pa finn reysi. Lakur Siprem finn kondann lapolis ek finn otoriz sa lamars-la. Napa ezite vini. Fer li enn devwar pu vini, parski si nu pa lev nu lavwa, ki sann-la pu fer li? 

Lalit donn u randevu Teat Port Louis Merkredi le 15 Zanvye 2:30 pm.
Ashok Subron & Nicholas Raghoonath pu Lalit

